Zuma mag nie appelleer teen uitspraak oor Hanekom-twietDie hof het oudpres. Jacob Zuma beveel om op te dok oor die twiet waarin hy na Derek Hanekom as ‘n apartheidspioen verwys. Die hooggeregshof in Pietermaritzburg het Donderdag oudpres. Jacob Zuma se aansoek om verlof tot appèl teen ŉ beslissing oor sy Derek Hanekom-twiet van die hand gewys. Die hof het aanvanklik bevind dat Zuma se twiet in Julie, waarin hy aangevoer het Hanekom was ŉ spioen vir die apartheidsregering, lasterlik was. Zuma het in sy aansoek om verlof tot appèl aangevoer dat die uitspraak hom “muilband”. Regter Dhaya Pillay het verduidelik dat selfs al sou die hof aanvaar dat hy in sy beslissing van September op Zuma se reg op vryheid van uitdrukking inbraak gemaak het, Zuma nie in sy eie interpretasie van die twiet erken het dat dit ook Hanekom se reg op waardigheid geskend het nie. Sy het tydens haar uitspraak Donderdag gesê die saak gaan oor die natuurlike betekenis van Zuma se twiet en wat ŉ “normale, regdenkende leser met normale intelligensie” daaronder sou verstaan. Hanekom het aangevoer die twiet impliseer dat hy ŉ apartheidspioen is. ’n Skermskoot van oudpres. Jacob Zuma se twiet. Zuma het egter aan die hof gesê hy kies sy woorde versigtig en as hy Hanekom ŉ apartheidspioen wou noem, sou hy dit uitdruklik doen. Maroela Media het vroeër berig Zuma het op 25 Julie vanjaar ŉ twiet geplaas waarin hy beweer dat Derek Hanekom ŉ bewese vyandige agent is. Hanekom het toe die oudpresident vir naamskending vir R500 000 gedagvaar. Pillay het in September beveel dat Zuma vir Hanekom moet vergoed vir dié twiet. Hy moes die twiet binne 24 uur van alle mediaplatforms, ook sy Twitter-rekening, verwyder en ŉ openbare verskoning op Twitter aan Hanekom rig. Hy moes ook Hanekom se regskoste betaal. Pillay het Donderdag gesê Zuma moes die hof oortuig dat hy ŉ realistiese kans het om te slaag. Hy kon dit nie regkry nie. “Die appèl het geen redelike vooruitsigte op sukses voor ŉ ander hof nie,” het Pillay bevind.